Matovič, Igor, podpredseda vlády a minister financií SR (2022-05-24):
Ďakujem veľmi pekne. Vážený pán predsedajúci, kolegovia, kolegyne, už viacejkrát za posledných pár dní sa vám prihováram s týmto návrhom zákona a možno to poviem trošku netradičnejšie, myslím si, že tvoríme dejiny slovenskej sociálnej a prorodinnej politiky. To, čo tu Fico s Pellegrinim roky ľuďom sľubovali, sociálny štát, my ho nakoniec hlasovaním o tomto návrhu môžme reálne aj urobiť. Holt, niekedy to v politike tak chodí, že niekto sľubuje a niekto druhý tú robotu aj reálne vykoná. Každopádne platí, že dvanásť rokov budovania akože sociálneho štátu Ficom a Pellegrinim znamenalo, že slovenské rodiny ošklbali ako husi. Za osem posledných rokov napríklad samosprávam narástli mzdy o sto, nie mzdy, ale podielové dane o 108 %. Podielové dane nie je nič iné, len dane ľudí zo mzdy. Ale mzdy ľudí narástli len o 51 %. Niekde jednoducho je problém. Fico s Pellegrinim, pre nich bol cennejší trezor Kičuru, do ktorého futrovali zlaté tehly, ako slovenské rodiny s deťmi a dopadlo to tak, že po dvanástich rokoch budovania akože sociálneho štátu týmito dvomi skorumpovanými politikmi sú slovenské rodiny s deťmi na absolútnom chvoste celej Európskej únie. Sú najviac ohrozené chudobou v porovnaní s rodinami bez detí. Zo všetkých 27 krajín v celej Európskej únii. Keď na Slovensku je riziko prepadnutia do chudoby pri rodinách s deťmi o 80 % vyššie ako pri rodinách bez detí, tak európsky štandard je 9 % a v Maďarsku je –36 %. Inak povedané, za našimi južnými hranicami, keď ste rodina s deťmi, máte výrazne menšiu šancu, že sa prepadnete do chudoby, ako keď ste rodina bez detí. Inak povedané, naši južní susedia odmeňujú rodiny za to, že majú deti, a snažia sa im naozaj ustlať tak, aby sa cítili bezpečne, a snažia sa im dať presne to, čo tu Fico s Pellegrinim dlhé roky sľubovali, že ľudia si zaslúžia istoty. Áno, naši južní susedia tým rodinám dávajú istotu, že sa nemusia báť len preto, že sa rozhodli do svojej rodiny prijať deti. Pre Fica s Pellegrinim priorita boli zlaté tehly vo vlastných trezoroch, trezoroch Kajetána Kičuru, rozkrádať čokoľvek, čo nebolo primontované, a žiť a podporovať systém, ktorý bol práve na úkor ľudí, rodín s deťmi. Dnes jeden ich verný druh dostal finálny trest osem rokov v base natvrdo. Áno, na Najvyššom súde. Osem rokov v base natvrdo. Špeciálny to prokurátor Kováčik. Za zločiny, ktoré páchal. Za úplatky, ktoré bral za to, aby mafiánov oslobodzoval. Toto je skutočný sociálny štát Fica a Pellegriniho a výsledok vidíme, že tie rodiny s deťmi okradli najviac zo všetkých štátov v rámci celej EÚ, hoci ťažko sa dá hovoriť o tom, že v krajine, kde rodina s deťmi sa má lepšie ako rodina bez detí, prichádza k nejakému okrádaniu. Každopádne za osem rokov, len tých posledných osem rokov, aby sme boli voči nim fér, po kríze, ktorá tu bola v, teda na rozhraní, alebo 2009 – 2010, tak za týchto osem rokov len samosprávam na úkor rodín dali navyše jednu miliardu eur. Samozrejme, že tým rodinám to chýbalo. A tak aj dopadli, že dnes sú úplne posledné v rebríčku. Tento návrh zákona zatiaľ prešiel tromi kľúčovými hlasovaniami a veľmi zjednodušene by sme mohli povedať, že zatiaľ rodiny nad Geissenovcami vyhrávajú 3 : 0. A ja pevne verím, že na konci to bude debakel. Ale nič iné si nezaslúžia, jednoducho ľudia, ktorí sa tu spikli v tejto sále proti rodinám, pre ktorých rodina je úplne tá nepodstatná hodnota v porovnaní so zlatými tehlami v trezore Kajetána Kičuru, pevne verím, že na konci tento zápas o rodiny, o dôstojnosť rodín prehrajú. My sme to tým rodinám spoločne dlžní. Áno, možno niekto povie, čo my máme s hriechmi Fica a Pellegriniho, čo my máme s ich rozkrádačkami, čo my máme s ich štátom, ktorý odovzdali mafii? No máme tým, že sedíme v tejto sále, že sme, áno, stopäťdesiati vyvolení ľuďmi vo voľbách, aby sme reprezentovali a hájili ich záujmy. A hájiť záujmy ľudí, hájiť záujmy rodín s deťmi je podporiť dnes tento návrh zákona. To, že to Fico s Pellegrinim nevedia podporiť, je úplne logické, lebo keď táto dramatická zmena nastane, doslova paradigmatická zmena v rodinnej politike na Slovensku bude. Zrazu rodiny s deťmi nebudú tie posledné, ktorým dajú že 21 centov, ľudia, alebo 23 centov ročne navyše cez daňový bonus alebo alternatívne prídavok na deti, ale ktorým nieže dáme 21 centov, my im dáme 75 eur. Z roka na rok, len tak. A ak sa niekto pýta, ako je to možné, no preto, lebo nekradneme jak po nebohom, jako Fico s Pellegrinim a s celou tou ich kolaborantskou bandou. Svojho času môj bratranec, ktorý trošku dnes stojí na inej strane barikády, lebo je županom, pomenoval SMER – SD veľmi, veľmi dobre: Systém mimoriadne efektívneho rozkrádania spoločných daní. Hovorili sme tu o tom desať rokov v opozícii a dnes dennodenne ich vlastní ľudia svedčia o tom, že to bola do poslednej kvapky pravda. Mimoriadne efektívnym spôsobom rozkrádali naše spoločné, to, čo patrilo ľuďom, to, čo patrilo rodinám s deťmi, až tie rodiny s deťmi zostali úplne, vyšli na psí tridsiatok a na samom chvoste v rámci celej Európskej únie. Toto je výsledok budovania sociálneho štátu! Sociálny štát, kde zlaté tehly v trezore Kičuru, osobného to priateľa Fica, osobného to priateľa Pellegriniho, rodiny ošklbané ako husi a Fico s Pellegrinim s riťkami, ktoré im stíska z toho, že teda kedy aj o nich budú svedčať, svedčiť tí ľudia, ktorí voči nim svedčia. Desiatky ľudí z ich mafiánskeho spolku dnes hovoria o tom, ako ten systém fungoval, ako zneužívali políciu, ako zneužívali Národnú kriminálnu agentúru, ako zneužívali súdy, prokuratúru, ako ich vlastná poslankyňa, ktorá tu sedela a z ktorej potom urobili štátnu tajomníčku, predávala rozsudky za kabelky. Viete si predstaviť väčší morálny poklesok štátu, keď štátna tajomníčka za stranu SMER, dlhoročná súputníčka a chránenkyňa Fica a Pellegriniho, zrazu v jej kancelárii predáva rozsudok podľa toho, že kto jej dá drahšiu kabelku? Takýto sociálny štát tu urobili, takýto protirodinný štát tu urobili a dnes sa ešte nehanbia kritizovať návrh, ktorým chceme pomôcť rodinám s deťmi. Jasné, že oni za to hlasovať nebudú, ani to od nich už neočakávam. Možno som bol na začiatku naivný, že som hovoril, však možno sa spamätajú a možno sa v nich zobudí svedomie a povedia si, že teda, no tak dobre, no keď už sme im na to spoločne došli, už keď sa im ten domček skorumpovaný z karát búra, tak že nakoniec sa priznajú, povedia, dobre, okej, podporíme rodiny, a sám sa vydá na trestné stíhanie. Ale to by musel byť tamten človek, čo tam sedí pod balkónom, menom Robert Fico aspoň raz chlap. Ale to je zbabelec. Lebo on bol ťažký hrdina vtedy, keď mohol okrádať rodiny s deťmi, ale keď má niesť za to zodpovednosť, tak je to ťažký zbabelec. Lebo to, čo tu predvádzal pred dvomi týždňami, kde zhysterizoval celé Slovensko z toho, že on by, on, Boh na zemi, vlastne mal by ísť normálne ako obyčajný človek pred sudcu a ten sudca by mal rozhodnúť, či skončí vo väzbe alebo nie, tak pomaly tuto sme archanjelovi Gabrielovi išli ukrátiť nejaké ľudské práva pobytu na Slovensku. Jak kebyže sám o sebe nevie, koľko toho nakradol. Jak keby nepoznal nejaké účty na Belize, miliardy rozkradnuté, vytunelované prachy, ktoré mali byť v tých rodinných rozpočtoch. Tento človek tu systematicky dvanásť rokov z roka na rok každým rozhodnutím, zvýšením rodinných prídavkov o 21 centov, zvýšením daňového bonusu o 23 centov, každým jedným rozhodnutím ročne ukazoval, jak je to skorumpovaný grázel, ktorému absolútne na tých rodinách nezáleží a ktorý si to vyhodnotil jednoducho. Tie deti ma nebudú voliť, kašlem na ne, kým z nich vyrastie dostatočne starý môj volič, dovtedy ja už tu nebudem, už budem mať nafutrované svoje účty, a preto si iba kupoval celý čas pobytu v politike dôchodcov a na rodiny s deťmi zvysoka kašlal. Euro osemdesiatpäť im zvýšil rodinné prídavky za osem rokov. Rodinám s deťmi. Euro osemdesiatpäť! Až sme sa teda dopracovali na 24,95, keď sme preberali vládu. Áno, my ideme zvýšiť ten rodinný prídavok na dvojnásobok. Euro šesťdesiattri zvýšili daňový bonus za osem rokov. Euro šesťdesiattri! A my ho ideme zvýšiť na sto eur z 23,54, čiže na štvornásobok, alebo alternatívne pri deťoch nad pätnásť rokov na 50 eur. Nebe a dudy. Na druhej strane verím, že každý čestný politik v tejto sále, ktorý prišiel do slovenskej politiky práve preto, že sa nemohol pozerať na rozkrádačky Fica s Pellegrinim, že sa nemohol pozerať na to, že doplácajú na to rodičia s deťmi, je hrdý na to, že sme tento zákon posunuli už do druhého čítania a v podstate cez tri alebo štyri kľúčové, kľúčové hlasovania. Ja pevne verím, že nakoniec tá prorodinná koalícia, ktorá tu vznikla, nech ktokoľvek čokoľvek mi tu bude hovoriť, že sa dávam dokopy s fašistami, môžte si hovoriť, čo len chcete. Toto hlasovanie a tento zákon je o jednom jedinom – kto v tejto sále stojí na strane rodín s deťmi a kto v tejto sále stojí na strane proti rodinám s deťmi. Áno, vytvorila sa tu silná protirodinná koalícia – SMER, HLAS, SaS a akokoľvek im chcete hovoriť, keď im chcete hovoriť fašisti, hovorte im fašisti z Republiky. Áno, jedna časť ĽSNS bojuje za rodiny s deťmi a druhá časť legitímne, keďže robia mopslíka Ficovi, bojujú proti rodinám s deťmi. A teraz si teda vyberme, koho budeme kritizovať v takejto chvíli. Budeme kritizovať tých, ktorí bojujú proti rodinám, alebo tých, ktorí bojujú za rodiny? Ja si myslím, že v situácii, v jakej sa slovenské rodiny nachádzajú v čase najväčšieho rastu cien historicky v Európe za posledných 40 rokov, v čase, kedy narástli ceny energií a ešte narastú od nového roka historickými, na historické úrovne, my sme všetci povinní týmto rodinám s deťmi pomôcť. A že teraz tu niekto hrá svoje politické hry trápnučké a bude si hovoriť akékoľvek argumenty proti pomoci rodinám, na konci výsledok sa počíta a ten bude v kasičke doma v peňaženke každej jednej rodiny s deťmi. A keď vy ste teraz natlačili kaleráby ľuďom, že my ideme okrádať, tí, čo sú tu za rodiny, že my ideme okrádať chudobných a ideme dávať bohatým, máte na stole, ste dostali rozsudok týchto vašich klamstiev od republikovej rady, pardon, Rady pre rozpočtovú zodpovednosť. A máte tam krásny dôkaz toho, že áno, tí, čo tu hlasujú za rodiny s deťmi, zároveň budujú skutočný sociálny štát, ten, ktorý nám tu Fico s Pellegrinim len sľubovali a popritom si futrovali svoje trezory zlatými tehlami. Lebo vidíte z toho grafu, že najviac pomáhame najchudobnejším, podotýkam pracujúcim, a najmenej pomáhame najbohatším, podotýkam pracujúcim. A presne o tom má byť sociálna pomoc, čím je niekto chudobnejší, máme mu v čase krízy viacej pomôcť, viacej intervenovať. A vidíte z toho grafu, že v prípade tých najbohatších, tej jednej desatiny najchudobnejších rodín tá pomoc bude až približne štvrtinová na budúci rok navyše voči tomu, čo dostávajú dnes ako pomoc od štátu, v prípade tých najbohatších rodín tá pomoc bude len niekde okolo 4 %. Takže som všetkým vám vďačný aj tí, čo tu nesedíte, ktorí ste zatiaľ cez štyri hlasovania tento kľúčový zákon pretlačili, budem veľmi rád, ak ho podporíte aj vo finále, a pevne verím, že napriek akýmkoľvek snahám, ktoré sa tu zvádzajú za posledné dni, kde sa snažíte rozviklať našich poslancov alebo ostatných ľudí, ktorí sa rozhodli podporiť rodiny s deťmi pri tomto zákone, napriek tomu zostaneme pevní a tak jako 82, 83 poslancov hlasuje za rodiny s deťmi a ten zbytok hlasuje proti rodinám s deťmi, že nakoniec aj v tomto skóre uhráme aj ten finálny zápas. Som zvedavý na rozpravu. Predpokladám, že teraz tuto zlodeji zo SMER-u a z HLAS-u prídu a budú sa tu hrať na tých kovaných sociálnych demokratov, jako teda oni chcú pomôcť rodinám ešte viac. Jak budú hovoriť o tom, že a nestačí, že 1 500 eur dajme teraz rodinám, lebo však teda pome rozdávať jak po nebohom, len ani jeden z nich nepovie, že odkiaľ to zaplatíme. Zároveň teda chcem povedať, že ma mrzí, že celý tento návrh zákona o pomoci rodinám sme predložili na rokovanie vlády aj do koalície komplet krytý. Bohužiaľ, náš koaličný partner sa rozhodol vyhodiť zdroje dnes už za viac jako 700 miliónov eur, ktoré by sme zobrali len bohatým firmám – Slovnaftu, prevádzkovateľom hazardu, výrobcom alkoholu. Veľmi ma to mrzí, lebo toto sú presne zdroje, ktoré by sme v takejto chvíli mali použiť na pomoc tým, ktorí na pomoc úplne legitímne očakávajú, a to sú v prvom rade rodiny s deťmi. A prečo v prvom rade? Preto lebo podľa Európskeho štatistického úradu sú rodiny s deťmi na Slovensku najviac ohrozené chudobou. Ak niekto hovorí, teda dobre, pomôžte aj dôchodcom, chcem podotknúť teda dve pomoci. Jedna je síce iba presun pomoci, to boli tie 13. dôchodky z vianočného obdobia teraz na jún alebo júl, ale najmä tú pomoc, ktorá, áno, priznávam čestne, dotkla sa len 860-tisíc zaočkovaných dôchodcov. Ale bolo to 240 špeciálnych dodatočných miliónov eur, ktoré sme dali slovenským dôchodcom v priebehu januára, februára, marca. Nemáme sa za čo hanbiť. Nikto to od nás nepýtal. Opäť aj vtedy, keď si pamätáte, proti tomu bojovali, proti pomoci dôchodcom, kolegovia z SaS. Mrzí ma to, jednoducho zrejme to tak necítia. Som ale rád, že srdiečko bije v tej prorodinnej časti našej koalície a bije srdiečko pre ľudí v núdzi, či sú to dôchodcovia, či sú to rodiny s deťmi. Nemáme sa za čo hanbiť, pomáhame tým skupinám, ktoré sú ohrozené rizikom chudoby, a to sú v prvom rade rodiny s deťmi a potom dôchodcovia. Dokopy, keď si to zrátate, sme niekde približne pri štyroch miliónoch ľuďoch, ktorým už pomoc takýmto spôsobom doručíme. Áno, na Slovensku nás žije, reálne nás žije niekde tesne vyše päť miliónov ľudí, keďže 200-, 300-tisíc ľudí je vonku, mimo Slovenska. Takže asi jeden milión ľudí zatiaľ je mimo našej pomoci. Na druhej strane ak si myslíme, že štát má pomáhať úplne, úplne všetkým, aj tí, čo sa vedia postaviť na vlastné nohy, tak má trošku mylné predstavy o štáte. Ale ideme do radu. Navrhli sme teraz aj príjem pri mimoriadnej dani z ropy, aby sme použili na vyššie platy učiteľov, zdravotných sestier a lekárov. Zase dokopy to je skupina približne 200-tisíc ďalších ľudí, ktorým môžme z tejto dani z ropy pomôcť. Zatiaľ to náš koaličný partner z SaS odmieta. Pevne verím, že nakoniec záujem učiteľov, zdravotných sestier a lekárov bude silnejší ako akékoľvek alebo akýkoľvek egoizmus kohokoľvek v tejto veci. Takže ďakujem veľmi pekne za podporu doterajšiu. Verím, že zostaneme zomknutí, tá prorodinná časť koalície v tomto parlamente, a že vyhráme zápas s tou protirodinnou časťou tohto parlamentu. Takže držme si palce. Nemáme vyhraté, očakávam obrovské problémy, ktoré bude klásť tomuto návrhu zákona pani ministerka spravodlivosti, ktoré bude klásť určite pani prezidentka. Budú robiť všetko pre to, aby zahatali pomoc rodinám, ale verím, že nakoniec tí ľudia, ktorí držia palce aj rodinám, a rodiny s deťmi na Slovensku tento súboj s ľuďmi, ktorí rodinám s deťmi nedoprajú, nakoniec spoločne vyhráme. Ďakujem veľmi pekne.